Eurovision Song Contest 1982
Eurovision Song Contest 1982 var den 27. utgaven av Eurovision Song Contest, EBUs årlige sangkonkurranse for organisasjonens medlemmer. Konkurransen ble arrangert av BBC lørdag 24. april 1982 i Harrogate International Centre i Harrogate i Storbritannia. Programleder var Jan Leeming. Frankrike og Hellas trakk seg, og 18 land deltok – det laveste tallet på fem år. Tyskland vant sin første seier i konkurransen med Nicole og sangen «Ein bißchen Frieden». Vinnersangen toppet singellistene i flere land og solgte i mer enn tre millioner eksemplarer. Den engelske versjonen er per 2017 den siste Eurovision Song Contest-vinneren som har toppet den britiske singlelisten. «Ein bißchen Frieden» gikk også til topps på norske VG-lista. Norge ble representert av Jahn Teigen og Anita Skorgan som sang «Adieu». Sangen fikk 40 poeng og ble nummer 12 av 18.